T L A Č O V Á S P R Á V A

**Galéria Jána Koniarka v Trnave pripravila od 13.05.2021 do 04.07.2021 výstavu Figurativ Imperatív. Výstava bude prístupná verejnosti a rovnako budú prezentované online výstupy prostredníctvom videí a fotografií.**

**Titul výstavy:** Figurativ Imperatív/Figuratvie Imperative.

**Autori: Marius Bercea, Jiří Georg Dokoupil, Oana Farcas, Eberhard Havekost, Jake & Dinos Chapmanovci, Marcin Maciejowski, Victor Man, Justin Mortimer, Daniel Pitín, Daniel Richter, Serban Savu, Wilhelm Sasnal, George Shaw, David Schnell, Alexander Tinei, Caroline Walker, Jonathan Wateridge**

**Miesto konania:**  Galéria Jána Koniarka, Koppelova vila, Zelený kríček 3, Trnava  
**Kurátori:**  Vladimír Beskid, Jan Kudrna  
**Trvanie výstavy:** do 04.07.2021

Predstavená maliarska výstava prináša niekoľko osobitostí. Jednak ukazuje kvalitnú zostavu európskej figurálnej maľby, ktorá predstavuje silnú líniu súčasného umenia 21. storočia (preto nástojčivý názov FIGURATIV IMPERATIV). A jednak prináša výber z rozsiahlej súkromnej kolekcie českého právnika Roberta Runtáka. Takto medzinárodne postavená hodnotná zbierka nebýva zvykom v našich končinách – ani v galerijnom, ani v muzeálnom prostredí.

Ikonograficky je možné v tejto zostave malieb určiť niekoľko základných rovín. Na začiatku sa odzrkadľuje samotné mestské prostredie. Urbánny kontext vystupuje v polohe geometrických štruktúr, či fragmentov architektúry - zobrazenie vyprázdnených domov, stien, či tieňov u Georga Shawa, alebo Jonathana Wateridga; pravidelná mriežka, či modelovaný 3D stage Davida Schnella, alebo elementárny raster balkónových rytmov od Eberharda Havekosta. Nasledujú scény z bežného života, maľba v podobe „okna“ do interiéru – zachytenie postáv v kuchyni, v hoteli, či pri narodeninovej párty (Caroline Walkerová), či zobrazenie rodinných stretnutí v obývačke, alebo posedenie na pohovke (Marius Bercea). Druhou rovinou je prinášanie záberov do všedných ulíc, ošarpaných stien cestou do práce (Serban Savu), či trochu romantické až divadelné karnevalové scény Oany Farkasovej. K tomu sa priraďujú hlbšie ponory, introvertné chvíle intimity, osamelosti, či depresií. Odosobnené takmer čierno-biele podanie postáv Wilhelma Sasnala, portrétne psychologické vykreslenie Victora Mana, či fragmenty tiel Alexandra Tineia s modrými „žilami“ na pokožke, ktoré predstavujú znaky fyzickej bolesti, odcudzenia a stratenej identity.

K tomu je možné priradiť celý rad nehomogénnej, zlepenej, či hybridnej podoby post – komunistickej reality (predovšetkým maliari na línií Praha – Krakow – Kluž). Nachádzame tu melancholické dekonštruktívne prostredia a polo zbúrané architektúry Daniela Pitína, štipľavé komentáre Marcina Maciejowskeho k súčasnej politike, katolíckej cirkvi a marketingu umenia, či záznamy socíkovskej brutálnej architektúry a ich „ betónových záhrad“ od Mariusa Bercea. Podobne kriticky sú formulované aj nebezpečné, či krízové situácie - pouličné predstavenia figúr s maskami a dramatickou prepálenou farebnosťou od Daniela Richtera, Dokoupilov miznúci ukrižovaný v množstve sadzí a dymu, hrozivé scény zo zamoreného prostredia Justina Mortimera, či príznačný tanec smrti v podobe smejúcich sa lebiek bratov Champanovcov.

Zbierka pána Runtáka predstavuje sústredené sledovanie niekoľkých európskych kultúrnych centier a škôl (Londýn, Berlín, Leipzig, Praha, Krakow, Budapešť, Kluž /Cluj-Napoca a pod.). Cenné je predovšetkým akcentovanie umelcov zo silných centier mimo hlavných európskych miest. V 90. rokoch minulého storočia to boli najmä dve nemecké maliarske školy: Dresden (Eberhard Haveskost, Thomas Scheibitz, Frank Nitsche) a Leipzig ( tzv. Neue Leipziger Schulle - Neo Rauch, Tilo Baumgärtel, Tim Eitel, David Schnell) a jedna poľská skupina Ladnie z Krakowa (Wilhelm Sasnal, Marcin Maciejowski, Rafal Bujnowski a starší Marek Firek). Po roku 2000 sledujeme intenzívny nástup rumunskej maliarskej školy, hlavne z Kluže. Jej protagonisti už zaznamenali nejeden úspech na medzinárodnej scéne a prezentácie v renomovaných privátnych galériách po celom svete napr. Victor Man (Gladstone Gallery New York), Marius Bercea (BlainSoutern Gallery Londýn a Berlín; Ghebaly Gallery Los Angeles), Serban Savu (David Nolan Gallery New York, Nikodim gallery Los Angeles); Oana Farasová (Dominique Fiat Paríž; Anna Cristea Gallery New York). K tomuto zoznamu je možné pridať aj úspešného pôvodom Moldavana Alexander Tineia, čo sa usadil v Budapešti (Ando Gallery Tokyo; Deák Erika Galéria Budapešť).

Táto medzinárodná zostava diel už bola prezentovaná v odlišných kurátorských koncepciách v zámockom pivovare v Litomyšli („Tohle není poesie! (Zhroucení citů)“, 2016), či v Galérii výtvarného umenia v Ostrave („Narušená imaginace“, 2017). V  prípade našej výstavy FIGURATIV IMPERATIV ide o prvú prehliadku na Slovensku a o prvú zahraničnú prezentáciu tejto súkromnej zbierky vôbec.

b.skid